CLXXIV.  Privilegium pro monasterio S. Mariae Godesavensi.   (Anno 1122, Mart. 25.) [WENCK,  Hessische Landesgeschichte,  I, 287.]
Author: Calixtus II

CALIXTUS episcopus, servus servorum Dei, dilecto filio BURCHARRO abbati monasterii Sanctae Mariae, quod in Spirensi parochia in loco qui Godesova situm est, ejusque successoribus regulariter substituendis in praepositos.

Officii nostri nos hortatur auctoritas pro Ecclesiae statu satagere, et quae recte statuta sunt stabilire; si quidem illustris vir Bertholdus comes de Hohenburc Beatae Mariae monasterium, cui, dilecte in Christo fili, Deo auctore, praesides, in praedio suo in loco Godesova dicitur, propriis constructum sumptibus beato Petro ejusque Romanae Ecclesiae sub censu annuo unius Spirensis monetae denarii obtulit. Et nos ergo ejus devotionem laudabilem perpendentes, et tuis precibus annuentes, oblationem ipsam ad honorem Dei et beati Petri apostolorum principis, cum omnibus ad eam pertinentibus, protectione sedis apostolicae communimus. Statuimus enim, ut nulli prorsus hominum liceat ipsum monasterium ausu temerario perturbare, aut ejus possessiones auferre vel ablatas retinere, minuere vel temerariis vexationibus fatigare; sed omnia quae aut hodie legitime possidet, aut in posterum largiente Domino juste poterit adipisci, quieta et libera sub Romano patrocinio conserventur. Obeunte te, vel tuorum quolibet successorum, nullus qualibet subreptionis astutia, seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et beati Benedicti regulam elegerint. Hoc ipsum etiam de advocati constitutione praecipimus, qui tamen advocatus si inutilis monasterio fuerit repertus, amoto eo alio substituatur. Ecclesiarum consecrationes, abbatis et fratrum ordinationem ab episcopo, in cujus dioecesi estis, accipietis, nisi forte simoniacum eum esse aut apostolicae sedis communionem et gratiam constiterit non habere. Quod si fuerit, liceat vobis catholicum adire, et ab ipso eadem sacramenta percipere. Sepulturam quoque loci ipsius omnino liberam esse censemus, ut eorum qui illic sepeliri deliberaverint devotioni et extremae voluntati, nisi forte excommunicati sint, nullus obsistat, salva tamen in omnibus dioecesani episcopi reverentia. Si qua igitur in futurum ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Ego Calixtus catholicae episcopus Ecclesiae laudans. Datum Laterani per manum Chrisogoni sacrae Romanae Ecclesiae diaconi cardinalis ac bibliothecarii, IX Kal. Aprilis, indict. XV, Incarnationis Dominicae anno 1122, pontificatus autem domini Calixti II papae anno IV.